钦定古今图书集成/理学汇编/经籍典/第186卷 > 郑樵春秋传 > 《论始隐》〈始隐实为东周四百始〉
## 钦定古今图书集成/理学汇编/经籍典/第186卷 > 郑樵春秋传 > 《论始隐》〈始隐实为东周四百始〉

文王、武王都丰、镐，是为西周；平王都河南，是为东周。
西周之书，有《诰命》存，其《诗》有《雅》《颂》存，盛德大业炳如
也。唯东周赏罚纲纪不可考，圣人欲为之书，则东迁，
周事也。天子陪臣有不当为，故用鲁以名其书尔。武
王克商，岁在己卯；隐公即位，岁在己未，其相去盖四
百一年也。周家之兴，历年八百，夫子以前四百载事，
托之《诗》《书》，以后四百载事托之《春秋》，而隐公元年实
为后四百始年，此《春秋》所以不得不始隐也。名虽始
隐，而意在周，故虽未尝尽录平王之政，而实承平王
末年；虽未尝记东迁之始，而实具东迁之末，则亦圣
人以此预示其期欤？说者以为《春秋》之意欲始平王。
按平王三年，惠公即位，果如是说，则《春秋》当始惠公
矣。说者又以为《春秋》始隐，贤其逊国。按隐公生不复
辟，死不成摄，果如是说，则隐不当称公矣。然则《春秋》
始隐之意，断若是欤？